《东湖书院为吴亚卿献臣题》
明代·郑岳

大云山中泉一注，东湖先生读书处。先生胸次迥出尘，山中草木皆真趣。

读书岂徒事铅椠，匡时事业于兹具。试出绪馀售于人，要使苍生尽陶铸。

平生苦节甘若饴，妻子不免于寒饥。遇事直前无顾忌，终遭坎坷蹈危机。

达生委命宁自悔，万里生还天所遗。山中茅屋依然在，洞云江月与心期。

湖田荒秽方料理，诏书南下君复起。百年此道亦何心，乘流则行坎则止。

作者简介：福建莆田人，字汝华。弘治六年进士。授户部主事。累迁江西左布政使。宁王朱宸濠夺大量民田，民立寨自保，宸濠欲加兵，岳持不可。后为李梦阳所讦，夺官为民。世宗即位，起抚江西。旋召为大理卿，陈刑狱失平八事，迁兵部左侍郎。后乞休归。有《莆阳文献》、《山斋集》。